section_heading: Životopis
paragraph_text: Goldwyn je Wrightovoj dao ulogu kćeri Bette Davis u filmu Male lisice (The Little Foxes), kao i ugovor na pet godina. Sjajan nastup Terese Wright nije prošao nezamijećeno: Akademija joj je, za njenu debitantsku ulogu, dodijelila nominaciju za Oscara za najbolju sporednu glumicu (te je godine Oscara osvojila Mary Astor). Sljedeće je godine ponovo bila nominirana, i to za najbolju glumicu (Ponos Yankeeja) i za najbolju sporednu glumicu (Gđa. Miniver), te je dobila potonju nagradu. Do danas je Teresa Wright jedina glumica koja je nominirana za Oscara za svoja prva tri filma.